Kompostér

Základné vlastnosti

Plastové kompostéry sú charakterizované jednotlivými vlastnosťami ako napríklad, materiál použitý na ich výrobu (HDPE, PE, PP), objem (290L – 2000L), hmotnosť (7 kg – 39 kg), tvar (kónický – podlhovastý, valcovitý), počet a rozmiestnenie vetracích otvorov (sú ich rádovo desiatky až stovky), systém otvárania resp. vyťahovania hotového kompostu (z dvoch strán, z každej strany). Niektoré kompostéry disponujú aj nadštandardnými vlastnosťami, ako napríklad UV stabilita, prípadne vnútorné rebrovanie stien.
Na výrobu plastových kompostérov sa používa predovšetkým regranulát, ale aj primárny materiál. Kompostéry vyrobené z regranulátu HDPE a PE sú odolnejšie voči poveternostným podmienkam a to v teplotnom rozmedzí od −80 °C až do +110 °C, kde kompostéry vyrobené z PP sú citlivejšie hlavne na teploty pod bodom mrazu. Z kvalitatívneho hľadiska je dôležité si všímať pomer objemu kompostéra k jeho hmotnosti (dôležité hlavne pri objemoch nad 700 litrov, kde je tlak materiálu vo vnútri kompostéra väčší). Z hľadiska ochrany životného prostredia je výhodou, že všetky spomenuté druhy plastu sa dajú opätovne recyklovať, čo zmierňuje ich ekologickú stopu.
Prednosti kompostovania v plastových kompostéroch oproti kompostovaniu na otvorenej hromade, prípadne v drevenom sile:
Proces kompostovania prebieha v uzavretých kompostéroch niekoľkonásobne rýchlejšie (od 3 – 12 mesiacov), ako na otvorených hromadách, prípadne v jamách (24 – 36 mesiacov). Je to dané predovšetkým stálejšími vnútornými podmienkami a to hlavne teplotou a vlhkosťou kompostovaného materiálu. Ide o estetickejšiu formu kompostovania v porovnaní s kompostovaním na otvorenej hromade. Životnosť kvalitného plastového kompostéru niekoľko násobne prevyšuje životnosť drevených kompostovacích síl. Plastové uzavreté kompostéry okrem regulácie vnútorných podmienok zabraňujú príletu náletových burín a taktiež obmedzujú vstup nežiaducich živočíchov a ich následné rozmnožovanie.

Základná trieda (tzv. Hobby)

Do skupiny najzákladnejších (hobby) kompostérov patria produkty vyrobené prevažne z PP. Hrúbky stien týchto kompostérov nepresahuje 3 mm, a to aj pri väčších objemoch. Sú spravidla vybavené uzatvárateľným vekom na pántoch, 3D vetracími otvormi a párom dvierok určených na vyberanie hotového kompostu, umiestnených v spodnej časti. Ich životnosť je pri bežnej prevádzke minimálne 5 rokov. Absentuje UV stabilita. Veľkou výhodou pri tejto kvalitatívnej triede je kónický tvar kompostéru oproti klasického podlhovastému.

Stredná trieda (tzv. Profi)

Stredná trieda plastových (profi) kompostérov je vyrobená už HDPE, resp. PE. Tento materiál s kombináciou hrúbky stien do 5 mm im dáva predpoklady na životnosť minimálne do 10 rokov. Pri niektorých modeloch sa už stretávame aj s UV stabilitou daného materiálu. Tieto kompostéry majú kónický tvar, pár otvorov na vyberanie kompostu, ale aj špeciálne ventily na ich vekách (slúžia na reguláciu vlhkosti vo vnútri).

Najvyššia trieda (tzv. Premium)

Najvyššia trieda plastových (premium) kompostérov je vyrobená zo 100 % recyklovaného PE. Hrúbka stien je v rozmedzí od 7 – 10 mm, čo znamená životnosť kompostéru do 20 a viac rokov. UV stabilita je pri tejto skupine produktov samozrejmosťou. Konštrukcia umožňuje jednoduché vyberanie kompostu z každej strany. Steny kompostérov sú navyše spevnené plastovými rebrami, ktoré zabraňujú upchávaniu vetracích otvorov.